Alþjóðasamtök Barnaheilla lýsa yfir neyðarástandi í Mósambík - óskað er eftir fjárframlögum Áframhaldandi flóð vegna mikilla rigninga í Mósambík neyða þúsundir fjölskyldna til að flýja heimili sín og leita hælis í flóttamannabúðum . Alþjóðasamtök Barnaheilla eru á staðnum til að veita þá neyðarastoð sem til þarf fyrir börn og fjölskyldur þeirra . Alþjóðasamtök Barnaheilla vinna ötullega að hjálparstarfi á svæðinu og dreifa neyðarbúnaði til barna og fjölskyldna þeirra s.s. teppum , mataráhaldum , sápum og áhöldum og búnaði til að reisa neyðarskýli . Áhersla er lögð á öruggan aðbúnað fyrir börnin og fjölskyldur þeirra og sett eru upp skólatjöld fyrir kennslu þar sem mögulegt er , en skólasetning vorannar hefst í Mósambík eftir tvær vikur . Áframhaldandi rigningum er spáð og flóðin geta varað í yfir 10 vikur til viðbótar . Alþjóðasamtök Barnaheilla hafa verið við störf í Mósambík síðan 1984 og hafa því áralanga reynslu af að vinna með fjölskyldum á flóðasvæðunum . Hægt er að hlusta á viðtal við verkefnisstjóra Barnaheilla – Save the Children í Mósambík og myndir frá flóðasvæðum hér . Við leitum eftir stuðningi þínum ! Hægt að hringja í styrktarsíma Barnaheilla , 907 1900 og gjaldfærast þá 1.900 krónur á símareikning þinn . Einnig er hægt að leggja inn á reikning samtakanna 1158-26-000058 kt. 521089-1059 .